27 bokke ‘tot as’ verbrandVerdagtes het 27 bokke lewend in hul kraal verbrand. Foto: Verskaf Die Limpopo-polisie het ŉ soektog van stapel gestuur na verdagtes wat 27 bokke lewend in hul kraal verbrand het. Brig. Motlafela Mojapelo, polisiewoordvoerder, het gesê die voorval het tussen Sondagaand en Maandagoggend in die Ga-Mashishi-nedersetting, suidoos van Polokwane, plaasgevind. “Die gesin het wakker geword van die angswekkende geluide wat die diere gemaak het en toe hulle gaan ondersoek instel, het ŉ verwoestende brand in die kraal gewoed,” het Mojapelo gesê. “Die brand het al die bokke tot as verbrand en ook ŉ kraglyn beskadig.” Die motief vir die voorval is nog nie bekend nie. Die polisie ondersoek ŉ saak van opsetlike saakbeskadiging. Niemand is nog in verband met die voorval in hegtenis geneem nie. Die kraal wat verbrand het. Foto: Verskaf